Oficiālais Vēstnesis L 098 , 02/04/2004 Lpp. 0022 - 0024



Komisijas Regula (EK) Nr. 621/2004 (2004. gada 1. aprīlis), ar ko paredz noteikumus Padomes Regulas (EK) Nr. 1164/94 īstenošanai attiecībā uz informācijas un publicitātes pasākumiem sakarā ar Kohēzijas fonda darbību EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1994. gada 16. maija Regulu (EK) Nr. 1164/94 par Kohēzijas fonda izveidi [1] un jo īpaši tās 14. panta 3. punktu, tā kā: (1) Ir jāvienkāršo Komisijas 1996. gada 25. jūnija Lēmuma 96/455/EK īstenošana attiecībā uz informācijas un publicitātes pasākumiem, kas saskaņā ar Padomes Regulu (EK) Nr. 1164/94 [2] sakarā ar Kohēzijas fonda darbību veicami dalībvalstīm un Komisijai, jo izrādījies, ka dažus pasākumus ir pārāk sarežģīti īstenot. (2) Ir svarīgi sekmēt informācijas un publicitātes pasākumu īstenošanu un uzlabot to efektivitāti, lai palielinātu projektu pārredzamību un uzlabotu sabiedrības izpratni par Eiropas Savienības lomu kohēzijas politikā. (3) Informācijas pasākumi, kas attiecas uz Kohēzijas fondu, ir jāsaskaņo ar pasākumiem, kas attiecas uz struktūrfondiem, kā noteikts Komisijas 2000. gada 30. maija Regulā (EK) Nr. 1159/2000 par informācijas un publicitātes pasākumiem, kas dalībvalstīm veicami sakarā ar palīdzību no struktūrfondiem [3]. (4) Ir jāprecizē izplatāmie ziņojumi, kā arī jānosaka līdzekļi, kas ir vislabāk pielāgoti sabiedrības izpratnes uzlabošanai, IR PIEŅĒMUSI ŠO REGULU. I NODAĻA PASĀKUMU SATURS UN PRINCIPI 1. pants Informācijas un publicitātes pasākumi saistībā ar darbībām, kuras veic Kohēzijas fonds, ir vērsti uz to, lai uzlabotu sabiedrības izpratni par fonda daļēji finansētiem projektiem un lai uzskatāmi parādītu Kopienas lomu šajā fondā. Pasākumi ir vērsti uz sabiedrību saņēmējās dalībvalstīs, un to mērķis ir izveidot vienotu kopainu par Kopienas lomu. Vajadzības gadījumā tie var ietvert darbības saistībā ar programmām un projektiem, ko saskaņā ar Regulu (EK) Nr. 1159/2000 daļēji finansē no struktūrfondiem. 2. pants Dalībvalstis nodrošina, lai par Kohēzijas fonda projektu īstenošanu atbildīgās iestādes (turpmāk – kompetentās iestādes) veiktu visus administratīvos pasākumus, nodrošinot informāciju un publicitāti par šiem projektiem saskaņā ar šo regulu. Tiklīdz ir pieņemts lēmums par daļēju finansēšanu no Kohēzijas fonda, tās izstrādā saskaņotu pasākumu kopumu uz visu projektu darbības laiku. 3. pants Kompetentās iestādes informē Komisiju, ieskaitot tās biroju attiecīgajā dalībvalstī, par 2. panta otrajā daļā minētajiem pasākumiem. Vajadzības gadījumā tās var pieprasīt tehnisko palīdzību, lai tos īstenotu. 4. pants Līdztekus projekta aprakstam gan pasākumi, gan informācijas un publicitātes līdzekļi ietver tādus elementus kā: a) skaidrojumu ar šādiem vārdiem vai līdzvērtīgu formulējumu par Kopienas lomu Kohēzijas fondā: "Šis projekts palīdz mazināt ekonomikas un sociālās atšķirības starp Eiropas Savienības pilsoņiem"; b) saskaņā ar pielikumā izklāstītajiem grafiskajiem noteikumiem Eiropas karogu ar šādiem vārdiem vai līdzvērtīgu formulējumu: "Šo projektu daļēji finansē Eiropas Savienība." 5. pants Kompetentās iestādes nosūta Komisijai visu informāciju, kas vajadzīga Regulas (EK) Nr. 1164/94 14. panta 1. punktā paredzētā gada pārskata sastādīšanai. II NODAĻA INFORMĀCIJAS UN PUBLICITĀTES PASĀKUMI 1. IEDAĻA Obligātie pasākumi 6. pants Īstenojot projektus, veic 7. un 8. pantā izklāstītos pasākumus. 7. pants 1. Tiklīdz Komisija ir pieņēmusi lēmumu daļēji finansēt kādu projektu, masu informācijas līdzekļus (presi, radio, televīziju) vispiemērotākajā veidā informē par tā uzsākšanu, īstenošanas galvenajiem posmiem un tā pabeigšanu, galvenokārt tiekoties ar presi, taču izmantojot arī paziņojumus presei un citus līdzekļus. Ja projekta kopējās izmaksas nepārsniedz EUR 50 milj., tad pirmajā daļā minētās preses konferences nav obligātas. Kompetentā iestāde atkarībā no projekta nozīmes un ietekmes attiecīgi lemj par šādu konferenču organizēšanu. 2. Projekta dokumentācija tiek nodota masu informācijas līdzekļu un visu citu ieinteresēto pušu rīcībā. 8. pants 1. Darbu laikā vietās, kur tiek īstenots projekts, uzstāda lielformāta reklāmas stendus. Ne vēlāk kā sešu mēnešu laikā pēc darbu pabeigšanas lielformāta reklāmas stendus nomaina pret piemiņas plāksnēm vietas, kuras ir pieejamas plašai sabiedrībai. 2. Ja projektu finansē no Kohēzijas fonda, tad uzstāda lielformāta reklāmas stendu vai piestiprina plāksni, kurā norāda projektu un sniedz 4. pantā minēto informāciju. Šādai informācijai jāaizņem vismaz 25 % no lielformāta reklāmas stenda laukuma. 2. IEDAĻA Citi pasākumi 9. pants Līdztekus 7. un 8. panta minētajiem pasākumiem kompetentās iestādes un projekta dibinātāji var īstenot citus pasākumus, lai sasniegtu 1. pantā minēto mērķi panākt sabiedrības izpratni, jo īpaši: a) uzstādot plakātus labi pārredzamās vietās; b) sagatavojot izdevumus (brošūras, bukletus, biļetenus, u.c.) un video materiālus; c) izveidojot lapas Internetā. III NODAĻA UZRAUDZĪBAS KOMITEJU LOMA 10. pants Attiecīgās Uzraudzības komitejas sēdēs priekšsēdētājs ziņo par progresu publicitātes pasākumu īstenošanā un izdala tās locekļiem sagatavoto materiālu eksemplārus vai pierādījumus par veiktajiem publicitātes pasākumiem un izmantotajiem līdzekļiem, piemēram, lielformāta reklāmas stendu un notikumu fotoattēlus. 11. pants Uzraudzības komitejas priekšsēdētājs, kuram palīdz Komisija, saskaņā ar 7. pantu informē masu informācijas līdzekļus par komitejas darbu un par progresu projektos, par kuriem tā atbild. IV NODAĻA NOBEIGUMA NOTEIKUMI 12. pants Ar šo atceļ Lēmumu 96/455/EK. Atsauces uz atcelto lēmumu uzskata par atsaucēm uz šo regulu. 13. pants Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2004. gada 1. aprīlī Komisijas vārdā — Komisijas loceklis Michel Barnier [1] OV L 130, 25.5.1994., 1. lpp. Regulā jaunākie grozījumi izdarīti ar Regulu (EK) Nr. 1265/1999 (OV L 161, 26.6.1999., 62. lpp.). [2] OV L 188, 27.7.1996., 47. lpp. [3] OV L 130, 31.5.2000., 30. lpp. -------------------------------------------------- PIELIKUMS Sīki grafiskie noteikumi par Eiropas karogu ir atrodami šeit: http://europa.eu.int/abc/symbols/emblem/index_en.htm Informācijas un publicitātes līdzekļos un pasākumos iekļaujamo pamatelementu piemēri: +++++ TIFF +++++ --------------------------------------------------